長句謝陳適用惠送吳南雄所贈紙
作者：黄庭堅
朝代：宋

paragraphs: 廬陵政事無全牛，恐是漢時陳太丘。
書記姓名不肯學，得紙無異夏得裘。
琢詩包紙送贈我，自狀明月非暗投。
詩句縱橫剪宮錦，惜無阿買書銀鉤。
蠻溪切藤卷盈百，側理羞滑繭羞白。
想當鳴杵砧面平，桄榔葉風溪水碧。
千里鵝毛意不輕，瘴衣腥膩北歸客。
君侯謙虛不自供，胡不贈世文章伯。
一涔之水容牛蹄，識字有數我自知。
小時雙鉤學楷法，至令兒子憎家雞。
雖然嘉惠敢虛辱，煮泥續尾成大軸。
寫心與君心莫傳，平生落魄不問天。
樽前花底幸好戲，爲君絕筆謝風煙。
已無商頌猗那手，請續南華內外篇。